Reflexió – Les ànimes esposes | Cap a la Nova Creació\nReflexió – Les ànimes esposes\nEstimats germans, estimades germanes, us desitjo un bon Nadal, bones festes de Nadal, que el Senyor us concedeixi les gràcies particulars en aquest temps, a tots vosaltres que seguiu aquests programes i participeu en esperit a les nostres celebracions.\nEn les lectures de mitjanit hem sentit la profecia d’Isaïes, profeta, anunciar temps messiànics. En l’Evangeli de Lluc hem sentit el relat del naixement de Jesús. En la carta de Sant Pau Apòstol a Titus, a la comunitat que guiava Tito, Sant Pau dóna testimoniatge dels fruits de la redempció per mitjà de Jesucrist, i orienta la comunitat cap a la vinguda gloriosa de Crist. Per això, tot allò que és del passat ens ha servit i ens serveix, però, tal com hem viscut en aquest any, nosaltres vivim una litúrgia actual, dels esdeveniments; en quin sentit dels esdeveniments? La presència de Déu entre nosaltres en tots aquests esdeveniments que la humanitat de la Terra viu i que viu la humanitat de tot l’Univers. Hauríem fracassat si en aquesta celebració, aquesta nit no sentíssim la presència de Jesús que ens orienta en aquests temps i ens indica els passos a fer.\nEll mateix ens ha parlat i ens ha parlat de les ànimes esposes en el seu missatge d’avui, i precisament d’aquest missatge d’avui vull llegir-ne alguns fragments perquè siguin una lectura que acompanya la litúrgia dels esdeveniments. “Què desitjo de vosaltres? Una vida senzilla i digna de la vostra crida; una vida santa, oferta a Aquell que és tres vegades Sant. L’Església no podrà ser la meva Esposa si no ho són també totes les ànimes que l’acompanyen”. I aquesta és una gràcia que posa en crisi totes les superficialitats religioses dels cristians. Recordem que en el missatge, Jesús diu que vol portar l’Església a la perfecció, i diu que malauradament el cristianisme ha estat reduït a nivell de les altres religions, una religió entre altres religions, és un canvi per part de Jesucrist.\nAleshores: “Us demano doncs que sigueu ÀNIMES ESPOSES. Aquestes ànimes em pertanyen des de l’eternitat. Han decidit donar-se a mi amb plenitud; m’ho han donat tot i jo, a elles, els ho he donat tot”. Ho tenim tot. “No temen la mort perquè han escollit la vida i em segueixen dòcilment arreu on jo vagi”. No temen la mort, no temen res. “Són ànimes especialment unides a la meva Mare i són semblants a Ella en la docilitat i en l’obediència a Déu. Són la joia del Pare i la terra fèrtil en la qual l’Esperit Sant sembra les llavors de la vida. Unides a mi com a veritables esposes, desvetllen la vida en altres ànimes i les condueixen a Déu. La meva Església estarà formada per aquestes ànimes, que ompliran l’Univers del perfum de Déu i seran la ruïna de Llucifer”.\nAixí doncs, germans i germanes, aquestes paraules ens diuen que aquesta nit i en aquest temps de preparació per l’any nou renaixem en l’Esperit Sant. Jo veig aquest temps semblant al temps dels Apòstols, que van ser preparats durant tres anys, nosaltres hem estat preparats encara més temps. Avui pensava en les aparicions de la Mare de Déu a Medjugorje. Estem en el quarantè any, l’any vinent es compleixen quaranta anys i comença el quarantè any i també nosaltres en aquest poble, en l’Església nova, estem sent acompanyats des de fa molt temps. Ara, aquests dies ens encaminem concretament cap a un naixement per ser enviats aquest any nou amb la potència de l’Esperit Sant, perquè Jesús actuarà en la seva Església, i aquesta Església de la Terra que ha estat unida a l’Església de tot l’Univers, és la protagonista en aquest temps. A ella i a les nostres celebracions eucarístiques s’hi uneix tot l’Univers, tot el cos Místic de Crist. Això no ens dóna dret a presumir, com els millors, superiors, sinó que ens centra per comprendre la nostra posició i per portar a terme la nostra missió. Això ens prepara al mateix temps per a la nostra consagració solemne al Cor Immaculat de Maria, per ser donats totalment a Ella, segons les seves intencions.\nAra vull parlar-vos del nostre naixement en aquests dies. És un naixement que ha de continuar el naixement de Jesucrist dins nostre, el naixement de la joia del Pare dins nostre, de la nostra fertilitat, fecunditat, que l’Esperit Sant pugui sembrar aquests dies i continuar sembrant. Quan Jesús parla de les ànimes esposes, no es refereix a les monges, als frares, sinó a tots els cristians, a tota l’Església, perquè tots estem cridats en la nostra originalitat, de la identitat, de la missió, a la perfecció, tots!Per això, coratge a qui se sent frustrat, està cridat a la plenitud, no hi ha més gran, més petit. Tots estem cridats a arribar a la plenitud i hem de comprendre què volia dir Jesús. Volia dir que hem dit sí al moment de la concepció i ara hem de manifestar la nostra decisió, que hauria d’arribar a la maduresa que Jesús a través de l’acció conjunta de la Santíssima Mare Maria i l’Esperit Sant generarà en nosaltres.\nLes paraules de Jesús van fins a les nostres profunditats, en el nostre esperit. Si volem entendre això hem de submergir-nos dins nostre, en les nostres profunditats, allà on no dominen les emocions, raonaments humans, res. Nosaltres, quan hem estat concebuts, hem estat concebuts per l’amor pur de Déu i fins i tot en presència de Llucifer que volia arrossegar-nos vam dir no, i vam dir sí a l’amor de Déu i aquest amor de Déu queda imprès en nosaltres. Malgrat que a la Terra ens esperés tot allò que ha provocat el pecat original i ara també el pecat col·lectiu, el segell dins nostre és el Fill que s’ha manifestat en el seu amor i després, del seu Cor que és l’Esperit ens ha comunicat el seu Esperit.\nAvui estem cridats a immergir-nos en aquell amor. Sabeu bé que Sant Francesc plorava, plorava desconsolat: “L’Amor no és estimat, l’Amor no és estimat”. La Mare de la humanitat, en el llibre “La vida no és vida sense Déu”, diu que són poques les ànimes que han trobat l’amor de Déu, que saben acollir l’amor de Déu. Aquí estan els nostres problemes. Poso un exemple: els experts diuen que no cal tallar les fulles seques de les palmeres, perquè la mateixa palmera les llença, se’n desprenen soles, però si voleu tenir el vostre jardí ordenat i sempre net, perquè no caiguin cada dos dies, intenteu treure aquelles fulles seques. Si trobeu un arbre sa, fort, totes les fulles seques cauen fàcilment tocant-les perquè la planta és vital, hi ha un procés vital en ella que llença tot allò que és de més a més. Si us acosteu a un arbre malaltís, tancat en ell mateix, no podreu arrencar aquelles fulles, necessitareu les tisores. Aquesta és la imatge de la nostra vida: quan estem immersos en l’amor de Crist el mal fuig de nosaltres, quan estem immersos en el Rostre del Pare per mitjà del Fill el mal no s’acosta a nosaltres. Quan estem immersos en el més profund en Jesucrist, vencem el mal, vencem la nostra mort, aleshores podem manifestar la vida als altres. Però veieu, la vida té en el seu procés un moviment dins nostre: acollir la vida de Déu per guardar-la per a un mateix vol dir aturar el procés. L’amor de Déu que ens fa vitals ens fa capaços de generar contínuament fulles noves, nous fruits, i automàticament tot allò que és vell es desfà, no tenim necessitat de l’ordre d’una religió que ens digui: “Fes així, fes aixà, Déu et castigarà si…”, i totes aquestes amenaces només són violència a un arbre que està tancat en ell mateix, i no obtenen fruit, ho heu entès.\nAixí, aquest amor acollit per nosaltres ha d’arribar a la perfecció: vèncer la mort perquè sigui allunyada de nosaltres. Això passarà en tot l’Univers, però nosaltres hem de desvetllar interiorment tot allò que ens ha estat ensenyat. Heu vist que l’Esperit Sant aquest any ens ha parlat de la creativitat divina en el silenci, la Mare de Déu ens va tornar a cridar al silenci virginal, a fer un camí des del nostre interior i l’alliberament del pecat, de la reconciliació amb Déu; ja recordeu aquesta festa, la Reina dels àngels. Ara hem d’entrar en això. El problema és que hem identificat l’amor, l’amor, amor, amor, amor, que no val res. La nostra vida, generada de l’amor, és un amor donat a nosaltres per Déu, i aquest amor per ser viu, vivent, ha de ser retornat a Déu a favor dels altres. En canvi nosaltres mercadegem amb l’amor, donem amor a qui ens és simpàtic, a qui ens va bé, amor que ens plau, que nodreix dins nostre, no amor, sinó egoisme, egocentrisme, aquella planta emmalaltida, malaltissa. En canvi si la nostra vida és un amor que floreix i es dóna contínuament a Déu, nosaltres vencem la mort i si nosaltres donem aquesta vida de Déu a tothom, simpàtics o no simpàtics, bons o dolents, vencem el mal i l’amor de Déu triomfa en nosaltres, i sentim l’abundància d’aquest amor que desborda del nostre cor, es dóna, com del Cor de Jesús, i es comunica aquest amor. Aquest hauria de ser el nostre naixement i preparació per l’any nou. No pas per casualitat Déu ens ha donat la Mare Santíssima Immaculada, Corredemptora, ens ha donat l’Esperit Sant. “No us falta res”, diu, i hem d’agafar-ho.\nI tots vosaltres que escolteu, proveu d’entrar en aquesta contemplació, serà aquest el camí per l’any vinent, no hi haurà espectacles al cel. Aquesta és la manera com es manifestarà la potència del Rei de l’Univers, i aquesta és la manera com s’arriba fins a l’última ànima, on es va més enllà de tots els límits dels sistemes polítics, econòmics i religiosos, on la potència de Déu a través del Rei de l’Univers posa en crisi tots els sistemes falsos i desperta els positius. Us convido tots vosaltres que escolteu, que pertanyeu als nuclis i als punts llum, a grups de pregària, a grups carismàtics, immergiu-vos en l’amor de Déu, esdevingueu l’amor de Déu, tota la resta, si no esteu dins l’amor de Déu, pot esdevenir superficialitat i enganyar-vos. I us dic també que aquest amor pur de Déu que esclata en nosaltres unit a la Mare Immaculada al peu de la Creu -creus que trobem cada dia- aquest amor salvarà la humanitat, més enllà dels carismes, i els carismes, la predicació, si és buida de l’amor no regenera, ens enganya.\nAixí, tots vosaltres que acolliu aquests programes, aquest és el programa amb el qual entrar a l’any nou i solemnement consagrar-nos a la Mare Immaculada segons les seves intencions, i gradualment, a través de totes les celebracions, tots els esdeveniments, i ens serà indicat què fer, com avançar. Per això és fonamental que tots nosaltres renaixem en aquest amor, i veureu que les tenebres desapareixeran de nosaltres, les pors desapareixeran de nosaltres, la confusió desapareixerà de nosaltres. Veieu que Déu ha permès que també les celebracions a les esglésies estiguin reduides, per conduir-vos a buscar Déu dins vostre.\nLa Mare de Déu deia a través de la Stefania, en el llibre “La vida no és vida sense Déu”. És precisament això, i tot aquell camí que fem en aquell llibre ens condueix a aquest amor, i aquest amor vivifica les persones, vivifica tota la natura, tota la creació, i tots seran conduïts a Déu font, i viurem amb Ell. Aleshores us invito tots, en aquests dies, a demanar a l’Esperit Sant que us desvetlli en aquest amor. Si no poseu al centre l’amor de Déu en vosaltres, no entendreu la Mare de Déu, no entendreu els Sants, no entendreu l’Eucaristia i no podreu acollir aquella potència de l’amor de Crist en l’Eucaristia. Tot es transforma fàcilment en superficialitat. I vull concloure també, que hem estat cridats tots per igual a ser semblants a la Mare de Déu Immaculada, tota l’Església, aquella Església que pertany a Jesucrist. Aquella Església que entrarà a la Creació Nova ha d’esdevenir tan bonica, neta, cada un de nosaltres. A aquestes ànimes i a aquesta Església no els faltarà res i es compliran totes les promeses de Déu en aquesta Església, a través d’aquesta Església.\nI us beneeixo perquè l’Esperit Sant davalli amb tota la seva força en vosaltres, on sigui que us trobeu, malalts, sofrents, desil·lusionats, espantats perquè les esglésies són tancades, perquè falten sacerdots per les confessions. A tots arribi la pau de Déu, la llum que il·lumina, l’amor que nodreix i no deixa ningú sol, ningú buit, cap paraula buida, sentimental. Que la plenitud de la gràcia davalli aquesta nit, que cada un de vosaltres se senti ajudat per Crist Rei de l’Univers, en el nom del Pare, del Fill i de l’Esperit Sant.\n Cfr. Is 9, 1-6\n Cfr. Missatge de Jesús del 24 de desembre de 2020 “Les ànimes esposes”, publicat en aquest web\n L’Església de Jesucrist de l’Univers a la Terra es consagrarà solemnement al Cor Immaculat de Maria i segons les seves intencions el 31 de desembre de 2020.\n Cfr. Missatge de Sant Francesc d’Assís del 17 de setembre de 2012 “L’amore puro di Dio”, publicat en el llibre “Verso la nuova creazione – vol.III – anno 2012”, pàg. 98, en italià.\n Ed. Luci dell‘Esodo\n “La vida no és vida sense Déu”, Missatge de la Mare de la humanitat del 13 d’abril de 2017 “Déu estima i perdona”, pàg. 9\n Cfr. Missatge de l’Esperit Sant del 30 de maig de 2020, “El coneixement és amor”, publicat en aquest web\n Cfr. Missatge de Maria Santíssima de l’1 d’agost de 2020, “Camineu cap al perdó”, publicat en aquest web\n Cfr. Missatge de Déu Pare del 19 de gener de 2020, “Renovo la meva aliança amb vosaltres”, publicat en aquest web.\n Cfr. Missatge de la Mare de la humanitat del 13 de novembre de 2017 “La vida no és vida sense Déu”, pàg. 25\nEntrada anteriorFelicitació per un Bon NadalSegüent entrada24 de desembre 2020 – Vigília del Nadal del Senyor


Racó de #Repensar. Garantir l'accés a l'habitatge: reptes i propostes\nInici Agenda Activitats realitzades Racó de #Repensar. Garantir l'accés a l'habitatge: reptes i propostes\nRepresentació de l'obra de teatre 'En alquiler' i debat posterior\nL'augment dels preus de lloguer a les grans ciutats fa temps que suposa un dels principals problemes per a una part important de la ciutadania. Són diversos els factors que avui determinen els preus abusius en molts barris de l'àrea metropolitana de Barcelona i que impedeixen l'accés de la gent que hi viu a un habitatge digne.\nLa conversió del mercat de l'habitatge, i del lloguer en particular, en un negoci especulatiu més és un fenomen amb greus conseqüències econòmiques i socials, que tenen la seva màxima expressió en l'assetjament immobiliari, l'expulsió de les persones dels seus veïnats i el creixement del sensellarisme.\nAquesta situació que empitjora dia a dia demana la intervenció de tots els actors econòmics i socials metropolitans, i per això des del PEMB volem convidar a la reflexió sobre l'accés a l'habitatge amb una nova trobada del Racó de #Repensar el proper 9 d'octubre, de 19h a 21h, a la nova sala de Porta4 (carrer de Martí 18).\nEl format serà similar als nostres ja habituals cine-fòrums però aquesta vegada en comptes d'un documental veurem l'obra de teatre titulada “En alquiler”, que planteja com dues dones afronten aquesta situació de pujada dels lloguers en èpoques diferents. Després de la funció s'obrirà el debat amb les persones convidades i assistents.\nComptarem amb la participació del director general de CEVASA, Donato Muñoz; el director d'Habitatge de l'empresa municipal d'habitatge del Prat de Llobregat, Prat Espais, Xavier Anzano; la cap de l'Observatori Metropolità de l'Habitatge, Anna Vergés, un representant del Sindicat de Llogaters, Aitor Tarradellas i Veronica Pallini, directora de Porta4 i coautora de 'En alquiler'\nAquesta activitat és gratuïta però cal omplir la inscripció online perquè l'aforament de la sala és limitat.\nFitxa tècnica 'En Alquiler'


L'opinió dels subscriptors de VilaWeb sobre el discurs de Mas - VilaWeb\nL'opinió dels subscriptors de VilaWeb sobre el discurs de Mas\nMas ha demostrat que és un estadista, un líder, com no en tenim gaires o cap. També ha demostrat que és incapaç de desfer-se completament de l’ambigüitat i el 'ja ens entenem' (quants cops a fet servir la parula independència? cap?). Em sembla el millor president possible ara mateix. Però preferiria que algú com Junqueras marqués el ritme (Com a Vicepresident per a la Transició Nacional?). Me’l crec mentre me l’escolto, però cinc minuts de reflexió més tard, ja dubto.\nA la seva proposta li sobra una cosa (la pretensió que la legitimitat només s’aconsegueix amb una llista única majoritària; jo prefereixo aquesta solució com a millor dins i sobretot fora del país, però el Porcellum a la catalana, és a dir, la solució italiana de llistes diverses amb logo i compromís de govern comuns és més complexa, però no menys legítimadora). I li falta explicar com es fa el Govern dels Divuit Mesos.\nPerò ho ha deixat clar: és la seva proposta 'personal'. Des de la societat civil, hem d’acceptar el repte. Podem polir-la i millorar-la, potser. Cal en primer lloc veure com fer el programa: tres grups de treball, oberts, amb partits i mediadors de la societat civil: un sobre Full de Ruta; un sobre altres parts del programa (corrupció/regenerció i desigualtats/benerstar) i un de 'com' (llistes, Govern). Cal que tots es partits expliquin públicament en què no són d’acord i perquè, si és el cas. I en què sí (per a llista unitària o llistes diverses més o menys coaligades).\nCal després un sistema de nominacions. No volem que tot això es cogui als despatxos, això tampoc. Volem primàries. Amb diversos comitès de nominacions (partits: 10 cadascun; altres lloc eligibles; selecció de pesonalitats de suport en els llocs no elegibles).\nI perquè perdre el temps discutint sobre cap de llista? Perquè un? On diu que el cap de llista per Barcelona hagi de ser el president? (ni cap cap de llista). Jo vull Mas i Junqueras caps de llista per circumscripcions diferents i Carme Forcadell cap de llista per Barcelona (o Tarragona). Que no vol dir candidata a presidenta. I si pot ser David Fernández (a veure, si s’ofereix a la CUP un lloc al govern amb responsabilitat sobre el control de la corrupció passada i les reformes a dur a terme o preferiran tenir 3, 6 o 8 diputats d'oposició? ho podran explicar?) I Arcadi Oliveras. I Àngels Guiteras. I la Carme Forcadell com a presidenta de la comissió de participació ciutadana en el Procés (una Convenció paral·lela al Parlament). I… i…\nSiguem ambiciosos. Tenim l’oportunitat de donar un impuls nacional i democràtic (per al social, ens caldrà haver assolit la indpendència, però també el volem). No ens resignem a deixar en mans dels partits, tots sols, el moment clau: ajudem-los a il·lusionar. I a guanyar\nAhir Artur Mas va demostrar una altra vegada que és un gran estrateg. La seva proposta té unes condicions que Oriol Junqueras podria difícilment rebutjar sense passar pel responsable del fracàs de la unitat. Ara entre polítics dels diferents partits i personalitats de la societat civil, la llista no serà fàcil de muntar... Però tenim la seguretat que en Duran i Lleida no hi pintarà res.\n'Que la ideologia no passi per sobre dels ideals'. Aquest podria ser el resum del discurs d’en Mas que ha demanat generositat per totes bandes. En conseqüència, ha plantejat una llista mixta societat civil-partits-experts-professionals com un acte de servei al país i per tant els que es presentin no repetiran en les properes eleccions, i també que ell podria ser cap o cua de la llista. Discurs intel·ligent perquè està construït per donar garanties de que no és la 'llista del president', és una llista de país, d’unitat, homologable internacionalment i per tant posa difícil argumentar el seu refús. Altrament lliga la data en funció dels acords polítics per això encara que ell sigui qui la de proposar, les demés forces sobiranistes en són còmplices dels temps del procés. El full de ruta està traçat, esperem que les forces polítiques sapiguem estar a l’alçada del moment històric.\nNomés a tall d'anècdota espero que el descol·locament ostentós, l’actitud de visible nerviosisme d’en Junqueras, la falta de cintura en els aplaudiments, la rigidesa gestual no sigui cap metàfora de la posició política que adoptarà ERC.\nLa proposta de "consulta definitiva" de Mas em semblaria esplèndida si no fos perquè deixa de banda un element escencial que, de manera interessada o no, s'ha deixat de banda, que és el fet d'aconsguir el màxim de vots possibles a favor de la independència. Si, com ho demana Mas, es mesura el vot independentista segons els vots a una llista a la qual donin suport CDC i ERC, és cent per cent segur que el recompte serà inferior al nombre d'independentistes o possibles votants a favor de la independència que hi ha. Amb centenars de milers de vots menys, si hem d'especular fredament sobre si aquesta llista treurà o no majoria absouta, em sembla que ens valdria tirar una moneda a l'aire a veure si surt cara o creu, així de poc clar està. Em sembla bé que es pugui decidir descartar fórmules que podrien aconseguir més vots, però el que és trist, i ho serà més si surt malament, és que ens hagin posat en una situació d'acceptar la fórmula que se'ns proposa o deixar-ho estar.\nLa característica que destaca més clarament del discurs del president Mas és que ha parlat de coses concretes i substancials. De cap manera ha caigut en aquells defectes que solen guarnir els discursos dels polítics: l'ambigüitat, la inconcreció i les generalitats que posteriorment es poden concretar en qualsevol cosa.\nHa insistit diverses vegades en que parlava única i exclusivament en la seva condició de president de la Generalitat, sense comprometre ningu més: ni el govern, ni el seu partit, ni qui sigui. Em sembla una bona manera de no condicionar la participació de ningú en la independització i també de donar una imatge d'unitat - un dirigent concret es qui guia el procés d'independència -, unitat molt valuosa a l'hora de negociar el nostre reconeixment internacional.\nTambé ha fet una proposta que penso que és bàsica per superar una de les principals dificultats a l'hora d'encarar unes (properes) eleccions que puguin equivaldre a un referèndum amb les millors garanties: la incompatiblitat entre els (legítims) interesos dels diversos partits. Seria la formació d'una candidatura no necesariament única, però sí capaç d'assegurar una majoria clara equivalent al resultat d'un referèndum amb una pregunta de reposta binària. Una candidatura que ha definit com a mixta. Si aquesta candidatura resultés vencedora, el govern resultant hauria d'estar format per professionals capaços de gestionar les corresponents, i difícils, negociacions i de completar les estructures bàsiques d'estat. Aquesta fase tindria una duració màxima de 18 mesos i els participants a la candidatura ja no es podrien presentar a les següents eleccions, Artur Mas inclòs. A continuació hi hauria noves eleccions - ara sí, constituents - en la que els partits recuperarien la plenitut del seu rol polític. Acceptar aquesta combinació és la generositat demanada als partits, combinació pensada per protegir el procés d'independització i també els interessos del propis partits.\nEll mateix ha explicitat la part de generositat que hauria assumir per correspondre a la que demana als altres: podria encapçalar la candidatura mixta dissenyada per guanyar o bé figurar-hi a l'últim lloc.\nUna coneguda ja m'ha fet arribar la seva valoració: un 10. Hi estic d'acord.\nEstà clar que si per a un experiment es vol obtindre un resultat diferent al que s'ha obtés sempre, cal fer-lo d'una altra manera. Això em sembla la proposta del President Mas. I em criden l'atenció unes poques coses:Els candidats de la futura llista pel sí a la Independència no hauríen de repetir. Això pot fer que algun polític professional arrufe les celles.\nEm sembla molt possible que aquesta llista es puga fer i encara més que aconseguesca els resultats esperats. Majoria absoluta. Que, ampliada amb els resultats de les CUP podria ser fins i tot més absoluta que la que ja hi ha. En qualsevol cas, més clara. Per exemple. Duran, avui ja np hi era, però el PSC sí que ha enviat algú.Em sembla important la presència de dos presidents de patronals. Cal esvair la por i la desinformació que encara s'envia des dels aparells de l'Estat Espanyol.Em sembla important que l'objectiu d'aquesta llista que haurà de durar 18 mesos siga únicament aconseguir la independència de Catalunya. Tot a la vegada, segurament no es podrà fer. I, en qualsevol cas, està la certesa d'incloure personalitats relevants no adscrites als partits polítics. Em sembla bé que es canvie el marc de la tria de candidats, fora de les clàssiques llistes tancades que tant mal han fet a la Democràcia a Espanya.Per acabar, he fet una cosa que no solc fer. He mirat alguns diaris d'Espanya per veure què en diuen i em fa l'efecte que ho comencen a tindre coll avall. Segurament, reaccionaran, però de moment sembla que no tenen gran cosa a dir.Crec, vull creure, que el Principat té la Independència a tocar. Espere que tots els qui ara han de participar en les properes passes estiguen a l'alçada. Segur que sí.Ara ja només quedarà un Sí. El definitiu.\nPoques vegades he quedat prou satisfet del disseny final a un llarg camí, el de la nostra independència, com en escoltar el que ha dit el president Mas i el que han afegit els primers comentaris a la tertúlia de El Punt Avui. En síntesi penso que podrem votar, alhora, als dos únics partits als que he donat el meu vot en aquesta llarga transició: CDC i ERC. Desitjo que tots estiguin a l’alçada dels moment pel que ens espera en aquests aquest propers dos anys.\nResulta obvi que nomes hi ha una sortida: la llista unitària.\nI només d'aquest manera podrem gestionar el futur de Catalunya, anant tots a uba, com fins ara. És el moment que ER. i CUP facin un acte de generositAt i sotmetre's a la voluntat dels ciutadans, deixant a banda el partidisme i tacticismes\nAnem a una i guanyarem, dividim-nos i perdrem\nDavid i Oriol, és l'hora de fer història. Sense dubtes.\nEm dóna la sensació de que Mas està disposat a deixar-nos anar cap a la independència amb la condició de que hi anem pel camí més difícil i més llarg.\nPenso que hauria tingut moltes més posibilitats de maximitzar el nombre de diputats independentistes al parlament amb llistes on cada partit independentista integrés personalitats afins. Crec que ens convindira molt més unes eleccions on immediatament s'anés a la independència per la via ràpida de la DUI. Estic convençut que Mas s'equivoca si es pensa que fent aquest camí tant llarg i tant difícil tindrà un bri més de facilitats pel reconeixement internacional. Els estats del món es mouen per interessos i aquests interessos són els mateixos si fem una DUI demà mateix que si anem marejant la perdiu durant divuit mesos.\nDit tot això, penso que el que ha de fer ERC i tota la societat civil és agafar-li la paraula, fer aquesta llista i intentar que guanayi per majoria absoluta. Segurament perdrà, perquè, com que serà una llista nova on no hi haurà cap partit que tingui representació parlamentaria, no tindrà dret a espais gratuits de propaganda electoral, la junta electoral espanyola prohibirà que als telenoticies informin dels actes de campanya d'aquesta llista i que surti als debats electorals. La tractaran pitjor que al partit pirata. El debat electoral el centraran els partits "clàsics" i faran una campanya d'acord amb els seus interessos. No es parlarà ni de la independència ni de com ha de ser el nou país....\nPerò al final aconseguirem la independència molt més ràpid que si no li agafem la paraula i s'entesta a governar en minoria fins al 2016. Hi ha una possiblitat molt remota de que aquesta llista guanyi i ens porti per un calvari abans no siguem lliures. El més probable és que perdi, però que els altres no tinguin cap combinació per formar govern. Llavors no hi haurà més remei que fer unes noves eleccions un cop exhaurits els terminis legals i en aquestes noves eleccions ERC guanyarà per majoria absoluta i podrà proclamar la inependència immediatment.


El Consell Comarcal finalitza les taules de treball en el marc del Pla de reactivació econòmica de la Segarra. — Consell Comarcal de la Segarra\nEl Consell Comarcal finalitza les taules de treball en el marc del Pla de reactivació econòmica de la Segarra.\nEl Consell Comarcal finalitza les taules de treball en el marc del Pla de reactivació econòmica de la Segarra. Han estat sis taules de treball sectorials (en-línia) que sota el Pla de Reactivació socioeconòmica Covid-19 s’ha parlat de la situació del comerç, la restauració, el turisme, la cultura, els productors agroalimentaris, els serveis socials i la indústria (altres específics) a la comarca. https://www.ccsegarra.cat/actualitat/noticies/el-consell-comarcal-finalitza-les-taules-de-treball-en-el-marc-del-pla-de-reactivacio-economica-de-la-segarra https://www.ccsegarra.cat/actualitat/noticies/el-consell-comarcal-finalitza-les-taules-de-treball-en-el-marc-del-pla-de-reactivacio-economica-de-la-segarra/@@download/image/Plantilla foto amb marc (87).png\nHan estat sis taules de treball sectorials (en-línia) que sota el Pla de Reactivació socioeconòmica Covid-19 s’ha parlat de la situació del comerç, la restauració, el turisme, la cultura, els productors agroalimentaris, els serveis socials i la indústria (altres específics) a la comarca.\nImatge de les taules.\nL’objectiu de les taules ha estat trobar sinergies entre els i les diferents participants i, a través d’una dinàmica participativa, fer una anàlisi de la situació per a plantejar les accions a implantar per millorar la situació derivada de la pandèmia.\nHan participat en les taules més de 70 persones, de les quals més de 50 eren representants dels diversos sectors de la comarca (empreses, autònoms, productors, agricultors, etc.) i la resta representants de l’administració pública.\nLa benvinguda a les taules i participació ha anat a càrrec del President del Consell Comarcal, Francesc Lluch i el conseller comarcal de l’àrea de promoció econòmica, Josep Esquerra.\nD’aquestes taules de treball han sortit més d’una vintena d’accions. Com per exemple, la formació en la digitalització al comerç per reinventar-se, la creació d’espais de treball en l’àmbit turístic per coordinar accions i oferta, un aparador on-line de productes de la comarca per vendre territori alhora que es ven producte, una borsa de treball especialitzada en l’àmbit de salut i serveis socials, entre d’altres.\nEl següent pas després d’haver realitzat aquestes taules sectorials, és fer la presentació oficial del Pla de Reactivació, explicant quines accions han sortit i començar a prioritzar accions per a dur-les a terme.


Un partit de retrobaments | Valencia Extra\nSentiments oposats es viuran a Tenerife entre els protagonistes del partit de la jornada Iberostar Tenerife-València Basket\nEl València Basket viatja a les Illes Canàries a la recerca de la tercera victòria de la temporada davant l’Iberostar Tenerife, que també es manté invicte, en el partit que tanca la jornada (Santiago Martín, 18.30 hores). Entre els al·licients de la jornada estarà vore qui és el que aconsegueix guanyar doncs s’enfronten els dos únics equips que han estrenat el seu palmarés en la present campanya (l’Iberostar Tenerife, campió de la Copa Intercontinental, i el València Basket, campió de la Supercopa Endesa). El duel promet. Per la seua banda, el conjunt taronja, segon en la Lliga Endesa, recupera a Fernando San Emeterio i Alberto Abalde, mentre que l’Iberostar Tenerife manté la baixa de Mike Tobey. A més, tots dos equips expliquen en les seues files amb referents que han estat en els dos costats.\nEl tècnic taronja, Txus Vidorreta, va arribar a València després de passar dues temporades en l’Iberostar Tenerife per aconseguir el primer títol de la història del club aurinegre, la Basketball Champions League 2016-17. Però no és l’únic que ha militat en tots dos equips. Nenad Markovic, actual tècnic de l’Iberostar, va visitar la camiseta taronja en la temporada 1999-00. Aaron Doornekamp, actualment en les files valencianes va ser jugador Iberostar la passada campanya. Mentre que Rodrigo San Miguel i Mike Tobey van vestir la camiset taronja en les campanyes 2011-13 i 2016-2017 respectivament.\nVidorreta: “Per a guanyar a Tenerife hem de ser sòlids i més constants defensivament”\nEl tècnic taronja va entrenar durant dos anys al conjunt de Tenerife, equip al qual està totalment agraït però al que s’enfronta amb la intenció d’adjudicar-se la victòria. “Fa molts anys que entrene i si vaig poder superar la meua volta a Bilbao, on vaig començar en açò, crec que podré portar-ho. Una cosa és estar agraït però també estic centrat en els objectius del València Basket. I l’objectiu és guanyar i a més jugant bé. I per açò hem de ser més sòlids. Portem quatre victòries en quatre partits oficials i volem sumar la cinquena” assenyalava Txus Vidorreta qui afegia que “per a guanyar a Tenerife hem de ser sòlids i més constants defensivament. Ells són un equip estabilitzat a priori entre els vuit millors de la competició i no podem anar amb llacunes defensives. Ells també expliquen per victòries els seus partits oficials, en les dues jornades de lliga i en la Intercontinental. És un equip rodat i que manté un gran bloc de l’any anterior, a més acostumat a competir. Hem de fer un pas més defensivament i ser un poc més sòlids en el nostre joc ofensiu en pintura per a tenir opcions reals de triomf a Tenerife”.


Festa d'improvisació, de dansa i de música que ocuparà l'Hangar de 6 de la tarda a 12 de la nit. I quina millor manera de fer-ho si no és retent-li un homenatge al gran mestre de cerimònies Andy Warhol i els seus Exploding Plastic Inevitable? Proposem un happening en què els músics, ballarins, coreògrafs o performers inconformistes convidats de la ciutat de Barcelona ens provoquin emocions i imatges fortes que es preservin llargament en la nostra memòria. Un joc espontani en diàleg amb el públic que es conjugarà a través de la intervenció improvisada entre alguns artistes referents de la música underground i activistes del moviment. Un còctel explosiu en forma de ritual d'inici de l'estiu, al qual molt possiblement se li sumaran complicitats imprevistes i on hi participen, entre d'altres, Blood Quartet (Mark Cunningham i Murnau B.), Os Meus Shorts (Nico Roig, Oriol Roca, Xavi Lloses), Sonia Fernández, Anna Romaní, Maria Rodés, Adrià Vega (Iron Skulls) o Esperit! entre molts d'altres.


I Copa Synera: Victòries per el 'Rats on Fire', el 'Comet@ - varador2000' i el 'Pas Encore'\nHome \_ Notícies \_ Noticies Creuer \_ I Copa Synera: Victòries per el 'Rats on Fire', el 'Comet@ - varador2000' i el 'Pas Encore'\ndivendres, 17 d'octubre de 2014 20:33\nLa primera edició de la Copa Synera, puntuable per la Copa Catalana Zona Centre de la Federació Catalana de Vela, va reunir a divuit creuers aquest darrer cap de setmana del 11 i 12 d'octubre al CN Arenys de Mar. El vent no va estar gaire col·laborador i el primer dia de regates, la primera de les dos sortides sortida es va haver d'ajornar fins les 13:00, amb un vent molt fluix que va complicar especialment la jornada als més petits de la flota.\nDiumenge el vent tampoc va ser gaire matiner, però passat el migdia es va poder donar una sortida amb un bon garbí que finalment va bufar fins a força 3, permetent una gran jornada de vela. Al acabar les regates, les tripulacions van gaudir d'una magnífica 'fideua' i després es van repartir els trofeus als guanyadors.\nEn el Grup 1, amb dos victòries i un segon lloc, el Swan 45 'Rats on Fire' de Rafael Carbonell va ser el guanyador, seguit d'un altre veler del CN Arenys de Mar, el TP52 'Duende52' de Jacinto Rodríguez. Tercer va ser el Dufour 44 'Es Tes Uno' de Francisco Soldevila (RCN Barcelona).\nEn el Grup 2, victòria també d'un representant del CNAM, el Vrolijk 37 'Comet@ - varador2000' de Lluis Blanchar, que arribava empatat a punts a la darrera mànega amb el X-35 'Desafino' de Miquel Colomer (CN el Balís). Tercer lloc per el Salona 37 'Vertigo 2' d'Antoni Guasch.\nAl Grup 3, només el Tofinou 950 'Pas Encore' d'Eduard Salsas (RCNB), va poder completar la primera mànega, i cap d'ells va poder completar la segona. El 'Pas Encore' sortia a la última regata amb un bon avantatge. Tot i això es va imposar en la tercera prova, guanyant a la general del grup. Darrera seu el First 35s5 'India' d'Angel Revilla (CNAM) i el 'Nairam II' de Víctor Soler (CNEB).\nMés en aquesta categoria: « Presentació de la XXVIII edició de la Ruta de la Sal al Saló Nàutic Internacional de Barcelona\tÈxit del Campionat de Catalunya de Creuers 2014 al CN Vilanova »


Villa del Gelsomino Marina di Ragusa Itàlia - Ofertes d'hotels amb els MILLORS DESCOMPTES EN LÍNIA\nCasuzze, Marina di Ragusa, Itàlia - Excel·lent ubicació - Veure al mapa\nMés informació sobre Villa del Gelsomino\nBen posicionat a Amalfi Centre, Villa del Gelsomino és un lloc ideal d'inici d'excursions a Amalfi. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nVilla del Gelsomino ofereix un servei impecable i compleix amb totes les exigències dels més experimentats viatgers. A l'hotel s'hi pot gaudir d'unes comoditats de primera classe com instal.lacions de barbacoa.\nL'ambient de Villa del Gelsomino es reflexa en cada habitació. aire condicionat, calefacció, escriptori, balcó/terrassa, aparell de televisió són només algunes de les comoditats a la vostra disposició. L'hotel ofereix instal.lacions fantàstiques, incloses camp de golf (a 3 km), pistes de tennis, ping pong, jardí, per ajudar-vos a relaxar després d'un carregat dia a la ciutat. Descobreixi una encantadora mescla de servei profesional i ampla gama de característiques a Villa del Gelsomino.


Arxius de Vall Banc - Dona Secret\nDona Secret\t 25 juny 2020\nASSANDCA ha rebut un xec de 3.000 € de Vall Banc per al repte digital #KmsContraElCàncer.\nEl món afronta un dels moments més crítics de la seva història i, malgrat les pèrdues que molts de nosaltres hem patit; aquests dies complicats han refermat que, a Andorra, el Virtus Unita Fortior és un lema que no només figura a l’escut…\nEl Vall Banc Andorra Open deixa bones sensacions\nClàudia Martí\t 31 ag. 2018\nLa segona edició del Vall Banc Andorra la Vella Open va tancar amb unes sensacions millors que les de l’edició precedent. La pista coberta al Poliesportiu, va ser un gran encert.\nVall Banc invertirà més de 15 milions en el pla de millora de l’entitat\nDona Secret\t 18 abr. 2018\nVall Banc encara el 2018 amb un pla de millora que implica una inversió de més de 15 milions d’euros. Les obres de reforma van començar el 21 de febrer passat, i tenen com a objectiu la modernització de la seu central i tindran un cost…\nCanillo estrenarà un bus a demanda que connectarà els pobles de la…


El bloc d'Iñaki Escudero: Cap de setmana electoral amb els amics d'Ezker Batua. Diumenge d'apoderat a Barakaldo\nTot i el cansament acumulat vaig dormir malament, així que vaig ser puntual a l'hora de l'esmorzar. A 2/4 de 9 havíem de sortir cap a Barakaldo les dotze persones que anàvem de reforç a la segona població de Biscaia. Allà ens esperaria la Rosa, d'EB, que és d'aquesta localitat.\nVam fer el viatge fins allà en metro juntament amb els companys de Sestao, ja que totes dues són poblacions de la marge esquerra del Nervión i comparteixen línia de metro.\nA les 10h havíem quedat amb la Rosa. Ja de dret vam anar a la seu local d'EB per a repartir-nos els col·legis. Finalment em van assignar un col·legi gros una mica més amunt del local d'EB, fent parella amb la mateixa Rosa.\nJa ens havia avisat la Rosa a l'hotel que les millors complicitats que trobaríem amb la resta d'apoderats, serien amb la gent del PNB. I no va fallar. Només arribar al col·legi un nano del PNB, amb qui vaig acabar fent molt bones 'migues', ens va dir que a una taula no hi havien butlletes nostres (ni a la taula, ni a la cabina) i que ell va agafar unes miques d'una altra taula i n'hi va posar. Vam anar cap allà amb el representant de la Junta electoral i vam comprovar que no és que ens les haguessin tretes, sinó que havien estat substituïdes per més butlletes del PSE. Els apoderats socialistes van mirar cap a una altra banda.\nEn aquest col·legi, Rontegi, només hi havia apoderats de PNB, PSE i PP. Amb els de PSE la relació va ser nul·la, molt prepotents i xulos. Val a dir que vaig tenir millor relació amb un apoderat del PP fill de Barakaldo. Amb els nanos, tots d'uns vint i pocs anys, del PNB la relació va ser molt bona. Ens vam repartir les taules per tenir-les totes controlades i ens vam passar les actes, control de butlletes, etc. Una de les coses que més em va cridar l'atenció va ser la gran quantitat de viatges que feien determinades persones portant avis amb dificultat de mobilitat a votar. Aquí si que les persones que anaven fent aquests viatges mostraven una relació molt afable amb els apoderats del PSE. Va ser la tònica general del dia, molt vot de gent gran i molt poc del jovent. Em va preocupar, tot i que ja em van dir que Barakaldo és una població amb molta gent gran.\nLa Rosa em va explicar la campanya d'EB. Molt arrelada al carrer i participativa amb les entitats i associacions. També vam parlar de la bona relació actual del sector EPK, àmpliament (90%) majoritari a l'assemblea de Barakaldo (de fet la portaveu municipal és l'Amaia Martínez, que va disputar la coordinació a Madrazo l'any 2004) i el sector majoritari de Madrazo. Es veu que la 'traïció Matute' els ha unit una mica més.\nAl matí només vaig abandonar el col·legi per fer una canya amb l'home i el nen de la Rosa, que té l'edat del meu fill petit, Hegoi. Dura vida la del polític en la seva relació familiar...\nVam quedar tota la colla per dinar plegats. Els amics d'EB ens van portar a un 'xinès' d'unes amistats seves. Allà vaig poder parlar amb d'altres membres de l'assemblea local. Gent molt afable i senzilla amb qui vam poder parlar i riure. La Rosa, que havia anat a dinar amb la seva família, em va trucar per dir-me que no m'acompanyaria a la tarda. Ja m'havia comentat que els havien passat una projecció bastant fiable que deia que teníem en risc el diputat de Biscaia per només uns 300 vots. Com que ella s'encarregava de tema de censos va ser cridada per anar a fer trucades i recordar a la gent propera la necessitat d'anar a votar. Va marxar molt preocupada, ja no la tornaria a veure. Qui la va veure a la nit va dir que estava molt fotuda.\nLa gent de l'Assemblea de Barakaldo també estava preocupada. Tot i així, em vaig portar una fenomenal sensació d'aquesta assemblea. Com deia abans, vaig veure aquesta gent (majoritària de l'EPK) molt implicada amb el projecte. Per cert, algú dels de Sestao no va ser tractat de manera similar per algun membre (cas puntual) de l'assemblea sestaotarra, que precisament no era de l'EPK. No m'estenc més en aquest tema perquè va ser molt puntual i crec que el comentari fet sobre l'esquerra transformadora a Catalunya, era l'opinió d'una ínfima minoria. Els de Getxo, Tràpaga, etc van tornar tan contents com nosaltres amb els de Barakaldo.\nA la tarda nervis. Vam acabar de parlar de com organitzar-nos amb els companys del PNB, contant que jo m'havia quedat sol, i a les 20h vaig entrar al recompte. Cagum l'orda, mai havia comptat tants vots socialistes. Un company del sindicat ELA que feia de representant de la junta (clar simpatitzant d'Aralar) i amb que vaig establir també molt bona relació em va passar l'enquesta d'ETB. Manteníem els 3 diputats i els partits nacionalistes espanyols no sumaven 38. Vaig respirar, però per poca estona.\nUna parell de taules es van endarrerir una mica i vaig haver d'esperar. Els companys d'EB ens havien recalcat la necessitat de tenir totes les actes. A 1/4 de 10 vaig marxar cap al local de Barakaldo. Ja vèiem que el de Biscaia ballava amb una diferència de 100-200 vots. En arribar vam veure que el d'Alaba també i per la mateixa diferència. Com són els coses, tant els companys d'EB com nosaltres teníem clar que si la cosa ballava de 100-200 vots en cada territori històric acabaríem perdent tots dos diputats. La sort mai ha estat del nostre costat. En marxar del local de Barakaldo encara conservàvem el diputat de Biscaia.\nEn teoria de Barakaldo anàvem a Bilbo a l'hotel on estaven concentrats els companys d'EB. En la pràctica, com que ens vam endarrerir, ja ens van dir que anéssim directament al nostre hotel per marxar cap a Catalunya. En aquells moments semblava definitiu que el diputat de Biscaia també queia. Amb un cens de 620.000 votants, 108 vots ens han separat del diputat.\nla 'Brigada Barakaldo d'EUiA' amb companys de l'assemblea local\nVaig marxar de Bilbo trist. No tant pels resultats, que també, sinó per no poder pair la derrota amb els amics bascos, als que vam deixar bastant fotuts. Vuit anys de polítiques socials molt progressistes que aniran enrere. Vuit anys sent exemple en matèria d'habitatge, serveis socials i immigració, i no l'hem pogut capitalitzar. Tot això serà substituït per la corrupció espanyolista. I no només del PP. No fa tant, els socialistes passaven els exàmens d'oposicions públiques als seus afiliats (cas Osakidetza). I jo, crec que objectivament tot plegat ha estat molt injust. La bona acció de govern no dóna rèdits i la corrupció no passa factura (mirem Galícia). En fi, anava a dir que és el que el poble ha volgut, però no és del tot així. Sense la col·laboració política-judicial i les il·legalitzacions per interessos electorals això no hagués passat.\nA 2/4 de 7 arribàvem a Barcelona. Els resultats electorals van ser negatius, però queda el meravellós record de l'experiència viscuda amb els amics i companys d'EUiA i EB. Amb gent així cap sacrifici és en va, i cap disgust pot durar gaire.\nPublicat per iescudero a 21:52\nEtiquetes eleccions, EUiA, Euskadi, ezker batua, PNB\nI LA SERP HA TRIONFAT.\nI NOSALTRES ALIMENTANT, LA SUCURSAL CATALAN DELS REPTILS.\nDIA DIA MES CARALLOTS.\nDIGUEM NO¡DE UNA PUNYETERA VEGADA.


plaestanydigital.cat | Banyoles Televisió - L'Ajuntament de Banyoles organitza activitats alternatives a la Fira de Nadal\nL'Ajuntament de Banyoles organitza activitats alternatives a la Fira de Nadal\nBanyoles presentava, aquest dimarts, una programació de Nadal i Reis en la que ha intentat conservar totes aquelles propostes clàssiques que es fan a la ciutat per aquestes dates, encara que això suposés variar-ne el format o repensar-les. No obstant això, una de les activitats nadalenques que no s’han pogut mantenir perquè era complicat de poder compatibilitzar amb la situació actual és la Fira de Nadal.\nAmb la voluntat de no perdre l’esperit de l’esdeveniment, l’àrea de Promoció Econòmica de l’Ajuntament ha organitzat una activitat alternativa que es podrà seguir en línia per substituir la fira de Nadal i mostra d’oficis artesans. ‘Esperant el Nadal’ serà un programa que s’emetrà per Banyoles Televisió el diumenge 13 de desembre a la tarda i que es podrà seguir a esperantelnadal.banyolestv.cat. S’iniciarà amb un taller artesanal a càrrec de Sastres Paperers que ensenyaran com fer paper artesanal a casa. A continuació l’Escola de Natura explicarà el conte ‘La cuca de llum descobreix el Nadal’ i ensenyarà com fer petits tions de Nadal des de casa. El programa s’acabarà amb un espectacle de ‘Circ de Nadal’ a càrrec de l’associació cultural Un salt al circ.\nDurant el programa, cadascuna de les entitats participants plantejaran als espectadors una pregunta relacionada amb la seva activitat. Entre les persones que encertin les preguntes, se sortejaran cinc vals regal per comprar als comerços de Banyoles valorats en 200 euros cadascun. Per participar-hi, caldrà que els espectadors dipositin a la bústia que s’instal·larà a la plaça dels Turers un document amb les respostes a les preguntes i les seves dades personals.


Sama Garc�a, Antonio\nÀrees de treball: �rees de treball: Art del segle xix / Arquitectura del segle xix / Modernisme / Art ef�mer\nAntonio Sama García és doctor en història de l’art per la Universitat Complutense de Madrid i titulat en conservació i restauració de béns culturals per l’Escola Superior de Conservació i Restauració de Béns Culturals de Madrid.\nDes de l’any 2008, exerceix el càrrec de conservador de la Fundación Real Fábrica de Tapices. Des de l’any 2002 fins al 2008 ha estat director de la Secció de Conservació i Restauració de Tèxtils Històrics de la Fundación Real Fábrica de Tapices. Des de l’any 1989 fins al 1995 fou cap del Departament de Restauració de la Fundación de Gremios. L’activitat professional d’Antonio Sama ha estat condicionada, per tant, per la seva doble condició de restaurador i historiador especialitzat en les arts decoratives, particularment en la història dels tapissos i les catifes. La seva experiència docent està també relacionada amb aquest perfil professional: des de l’any 1995 ha estat professor principalment d’història de les arts decoratives (sobretot tèxtils) i de teoria de la restauració en diversos centres, com ara l’Escola Superior de Conservació i Restauració de Béns Culturals, la Facultat de Belles Arts de la Universitat Complutense de Madrid, l’Escola d’Art i Antiguitats de Madrid i la Universitat d’Alcalá de Henares.\nCom a investigador, en canvi, s’ha centrat fonamentalment en l’estudi de l’art català del darrer quart del segle xix, un estudi originat per la necessitat de documentar les intervencions d’artífexs catalans que van tenir lloc a Comillas (Cantàbria) durant aquest període de temps.\nAquest ha estat el tema de la seva memòria de llicenciatura, Gaudí y el Modernismo en Comillas (1987) i de la seva tesi doctoral, Gaudí y la arquitectura de la Renaixença en Comillas (2011). El principal objectiu d’aquest treball ha estat no només catalogar les obres d’autoria catalana propiciades pels mecenatges dels marquesos de Comillas i els seus propers, sinó també definir les característiques de l’estil de la Renaixença, és a dir, del fenomen artístic que precedeix el Modernisme. Dins d’aquest objectiu, s’ha dedicat un esforç particular a documentar els projectes de Gaudí per a Comillas i a analitzar la singularitat del mètode creatiu del genial arquitecte. Un dels primers resultats d’aquesta recerca es va plasmar en «Nuevas noticias sobre el joven Gaudí. Los Kioskos de Comillas» (Boletín de la Institución Libre de Enseñanza, Madrid, 1991), on es donava a conèixer una obra pràcticament oblidada de Gaudí, i un any després, va publicar «Antecedents juvenils del parc Güell. El Capricho de Comillas» (Butlletí dels Mestres, Barcelona, 1992). Uns quants anys després va treure a la llum pública l’existència d’un projecte inèdit de l’arquitecte a «Gaudí fontanero. Alumbramiento de aguas en Caldes de Montbui» (Boletín de la Institución Libre de Enseñanza, Madrid, 1998). La divulgació del patrimoni artístic de Comillas segueix amb «Arte de la Renaixença fuera de Catalunya. Comillas», a Actes de les V Jornadas Internacionals d’Estudis Gaudinistes (Reus, del 12 al 14 de novembre de 1998); «Barcelona, 1999» i amb «Gaudí en Comillas», a «Antoni Gaudí. El poeta de la piedra», suplement especial d’El Tiempo Latino (Washington D. C., novembre 2002). Va publicar un estudi sobre l’industrial català Benet Malvehy, «Benet Malvehy, fabricante de sedas y proveedor de la Real Casa», a Jornadas sobre las Reales Fábricas. La Granja de San Ildefonso (Segòvia, Fundación Centro Nacional del Vidrio, 2004) i un article sobre una altra obra primerenca de Gaudí, «Un disseny inèdit de Gaudí» (Avui, Barcelona, 25-26 de desembre de 2003).\nLa investigació sobre la producció de joventut de Gaudí continua l’any 2006 amb «Historia versus natura. Arquitectura y literatura en la obra de Gaudí. Los candelabros de Barcelona» (Goya. Revista de Arte, Madrid, 2006). A partir del 2011, un cop presentada la tesi doctoral, va reprendre les publicacions sobre Comillas amb «El sueño de unas Jornadas de verano: arte y metamorfosis en la celebración de los veraneos regios de Comillas (1881 y 1882)», a Actas de las I Jornadas Internacionales de Investigación Arte y Ciudad (Madrid, Universidad Complutense, 2012), i a «El cementerio marino. Arquitectura funeraria de Lluís Domènech i Montaner en Comillas» (Arte y Ciudad, Madrid, 2012). L’any 2013 publicarà un article i un llibre relacionats amb la tesi doctoral: «Gaudí en la Capilla-panteón de Comillas. Los muebles de la Renaixença» (Goya. Revista de Arte, Madrid) i El manifiesto del girasol. Una obra maestra de Gaudí en Comillas: El Capricho (Santander, Universidad de Cantabria).\nCom a director de l’Inventario de tapices del patrimonio histórico español que duu a terme la Fundación Real Fábrica de Tapices, també ha participat en l’estudi de les col·lecions de tapissos del patrimoni cultural català.


L'ONU humilia Espanya... i gràcies\nBarcelona. Dimecres, 22 de Gener 2020. 21:45\nActualitzat: Dimecres, 22 de Gener 2020. 22:58\nSi s'hagués de posar nota a l'examen sobre drets humans a què s'ha sotmès aquest dimecres Espanya a Ginebra, davant del Consell de Drets Humans de Nacions Unides, el suspens seria eixordador. Una llista de països de primer nivell occidental com els Estats Units, Bèlgica, Itàlia, Suïssa, el Canadà, els Països Baixos, Àustria, Rússia o Alemanya i una altra d'estats de nivell diferent però igualment importants com l'Iran, Mèxic, Egipte, Costa Rica, l'Argentina, Veneçuela i un llarg etcètera van treure a Espanya targeta vermella o groga en una jornada que, per més draps calents que hi posi la diplomàcia espanyola, li costarà d'oblidar. Allà, asseguts al banc dels acusats, van haver d'aguantar nombroses crítiques per situacions que coneixem bé: falta de llibertat d'expressió i de reunió, violència policial, el tracte als immigrants, el combat contra la xenofòbia...\nPotser va ser el representant de Suïssa el que va fer el millor resum del que va ser la jornada matinal: "El passat franquista continua sent un repte per a Espanya". No resulta còmode d'escoltar això en un examen a les Nacions Unides per més que una notícia tan rellevant aconsegueixi ser convenientment maquillada i l'opinió pública espanyola gairebé no arribi ni a assabentar-se. Però sí, ha passat aquest dimecres a Ginebra. Potser per això no és tan estrany que el president del govern espanyol, Pedro Sánchez, que intervenia al fòrum econòmic de Davos, a uns centenars de quilòmetres de Ginebra, necessités començar la seva intervenció assenyalant que Espanya és una democràcia. És curiós que una cosa que ja no deia Felipe González en els seus últims anys de mandat i tampoc José María Aznar ho hagin hagut d'anar repetint aquests últims anys cada vegada que sortien de casa tant Mariano Rajoy com Pedro Sánchez.\nEl deteriorament d'Espanya quant a pèrdua de llibertats està sent analitzat des de diferents organitzacions de drets humans i de totes elles emergeix un resultat similar. S'ha intentat esborrar aquesta imatge amb aquell desgraciat invent de Josep Borrell anomenat Espanya Global i dirigit per l'exdiputada d'UPyD Irene Lozano. Molts diners gastats per a res, moltes mentides propagades que no han estat comprades per l'opinió pública internacional, per acabar al punt actual: ha superat Espanya del tot i en tots els àmbits el franquisme?\nONU L'advocat Olivier Peter veu l'ONU "preocupada" per les vulneracions a Espanya El Nacional


Banyeres del Penedès: Aprobació del Pressupost 2014 amb congelació de taxes i impostos - Esguard de Dona\nBanyeres del Penedès: Aprobació del Pressupost 2014 amb congelació de taxes i impostos\nBy Esguard de Dona - dijous, de gener 02, 2014\nComunicat de l'Ajuntament de Banyeres del Penedès.\nEl passat dilluns dia 23 de desembre, a les 7 de la tarda, va tenir lloc el ple extraordinari per tal d’aprovar els pressupostos de Banyeres del Penedès per l’any 2014.\nAquest pressupost, és molt important per a la qualitat de vida i salut dels veïns i veïnes de Banyeres. En aquest pressupost es contempla la restauració de la Riera de Sant Miquel, la instal·lació de gespa al camp de futbol, l'acondicionament i reparacions de la piscina i parcs infantils, etc. També ja s’han contractat les rehabilitacions de les rotondes d'entrada al municipi.\nL’ajuntament de Banyeres del Penedès, congela les taxes municipals i els impostos per aquest any 2014.\nMalgrat els increments dels costos dels serveis que han tingut durant els darrers anys, sobretot en serveis com l’aigua, l’ajuntament considera que en aquests moments de crisi econòmica i amb un elevat nombre d’aturats al nostre municipi, que no seria just, incrementar les taxes als veïns i veïnes.\nConcretament en el cas de l’aigua, hem de dir que continua sent el servei mes deficitari, degut al compromís adquirit anys enrere de consumir aigua del Consorci d'Aigües de Tarragona, però no obstant, l’ajuntament seguirà assumint aquest sobre cost, sense repercutir-ho als consumidors.\nTambé mantindrem els mateixos imports que fins ara per la resta de les taxes i serveis municipals, com pot ser la recollida de brossa.\nComentar també, que són sensibles a les necessitats de les persones, i per aquest motiu, actualment hi ha quasi una quarantena de famílies del nostre municipi que tenen concedides bonificacions d’important percentatge en els serveis d’aigua i la recollida de brossa, per la seva situació familiar i/o econòmica-laboral. L’ajuntament no es preocupa només de recaptar, sinó que també es preocupa el benestar dels Banyerencs.


La localitat del Segrià que prepara la seva Festa Major d'Hivern\nAlcarràs prepara la seva Festa Major d'Hivern\nDilluns se celebrarà la Missa Major a l'Església de la Mare de Déu de l'Assumpció\nper Redacció dimarts, 14 de gener 2020 - 18:20h\nArriba el mes de gener i, un cop passades les Festes de Nadal i com cada any per aquestes dates, la vila d'Alcarràs celebra la Festa Major d'hivern. Enguany arriba amb un complet programa dins del qual destaquen la Festa del Porc, que permetrà dijous 16 de gener a partir de les 19.00 hores repartir més de 4.000 entrepans de saborós porc alcarrassí elaborats per l'Associació de Mestresses de Casa d'Alcarràs al ritme del dixieland de la banda MiratJazz.\nJa a la nit, arribarà el moment de gaudir de la nit del DJ programada a partir de les 00.00 hores de dissabte al Pavelló Polivalent amb les actuacions d'en Danny Romero, en Marsal Ventura i en Warm Up. Finalment, tindrà lloc el cafè concert i la sessió llarga de ball que l'Orquestra Selvatana oferirà diumenge al Pavelló Polivalent a les 17.00 i les 19.00 hores. El programa festiu es completa amb diferents activitats pels més menuts que, un any més, seran de nou protagonistes de la festa gràcies a activitats com les diferents representacions teatrals, espectacles de carrer i sessions de DJ.\nClàssics com ara la ballada de sardanes\nTanmateix, s'han programat clàssics com ara la ballada de sardanes diumenge a les 12.30 hores, les representacions teatrals de l'alcarrassina Remember Company; que, enguany, ofereix en dues sessions, divendres a les 22.00 hores i dissabte també a les 22.00 hores l'obra 'L'Herència del Senyor Roca'.\nAl programa s'inclouen també activitats com ara el partit de futbol que enfronta l'Alcarràs FC amb l'EFAC Almacelles dissabte a partir de les 16.00 hores de la tarda, la tirada de tir al plat dissabte a partir de les 9.00 hores a la Partida les Coves o la nit de versions programada a partir de les 00.30 hores de dissabte a diumenge. Dilluns se celebrarà la Missa Major a l'Església de la Mare de Déu de l'Assumpció a la qual, com és tradició, es repartirà la coca beneïda per a, després i un cop finalitzats els oficis, procedir a la benedicció dels animals a la plaça de l'Església.\nMés d'una vintena d'actes per tots els públics\nEn total, enguany s'han programat més d'una vintena d'actes per tots els públics amb els quals, destaca l'alcalde Manel Ezquerra, la vila mostra un any més el seu caràcter acollidor i integrador. A la Festa Major d'hivern d'enguany es retrà també homenatge a Teresa Sancho Dolcet o, com encara la recorden molts alcarrassins, la Senyora Teresina la llevadora.\nTeresa Sancho fou la primera llevadora de la vila i, durant més de quaranta anys, va estar testimoni dels naixements de diverses generacions d'alcarrassins. L'acte tindrà lloc dissabte 18 a les 12.00 hores al Centre d'Interpretació el Fossar.\nAlcarràs ajuda als infants més necessitats durant aquest Nadal\nEl No Surrender Festival canvia d'ubicació després de 3 anys d'èxits\nEls mercats de la demarcació de Lleida que diuen 'sí' al reciclatge


Els parcs científics i tecnològics consoliden la seva participació al fòrum Transfiere - Parc Científic de Barcelona\nEls parcs científics i tecnològics consoliden la seva participació al fòrum Transfiere\nAvui s'ha clausurat la vuitena edició de Transfiere, el Fòrum Europeu per la Ciència, Tecnologia i Innovació, una cita de referència per a la promoció de la innovació i la cooperació entre el món científic i empresarial. Un any més, entitats i membres de l'Associació de Parcs Científics i Tecnològics d'Espanya (APTE) –entre ells, representants del Parc Científic de Barcelona– han jugat un paper fonamental en el desenvolupament de l'esdeveniment.\nEls parcs científics i tecnològics juguen un paper fonamental en el desenvolupament d'aquest esdeveniment (Foto: APTE).\nAPTE ha aprofitat el gran ecosistema de Transfiere per organitzar la seva primera assemblea general del any 2018 (Foto: APTE).\nEnguany, el fòrum Transfiere ha batut rècords d'assistència, registrant més de 4.500 visites en un dia i mitjà de treball i amb més d'1.700 entitats públiques i privades representades, vinculades amb els sectors estratègics de l'economia espanyola i 5.000 grups de recerca.\nEls parcs científics i tecnològics han tingut un paper fonamental en el desenvolupament d'aquest esdeveniment, propiciant la presència de les seves empreses i entitats al fòrum, i detectant oportunitats de negoci per a les mateixes.\nEn total han participat en aquesta edició més de 50 entitats i representants d'una vintena de parcs científics i tecnològics membres d'APTE, entre els que hi ha el Parc Científic de Barcelona, que han assistit a l'esdeveniment amb l'objectiu d'establir contactes B2B, transferir coneixement científic i línies d'investigació tecnològica, donar a conèixer la seva oferta i serveis i aconseguir finançament per a projectes innovadors.\nAPTE ha aprofitat el gran ecosistema que representa Transfiere per organitzar, entre altres activitats, la seva primera assemblea general de l'any, en la qual ha tingut lloc el pas de la condició d'afiliat a soci, és a dir de parc en funcionament, de Intech Tenerife. Amb aquest nou soci, l'associació compta ja amb 49 parcs científics i tecnològics operatius i 13 en fase de desenvolupament.\n► Per a més informació: web d'APTE [+]


Moncloa veu “fructífera” la comissió bilateral i Catalunya demana compromisos “concrets”\nLa Generalitat considera que els acords són “insuficients” i parla d'“invasió de competències” en algunes matèries || Els dos governs fixen cinc eixos de treball i un calendari per al setembre\n© Representants del Govern espanyol i de la Generalitat a la comissió bilateral celebrada ahir a Madrid.\nLa primera reunió en tres anys de la comissió bilateral Estat-Generalitat va acabar ahir amb visions contraposades dels representants de les dos administracions.\nAixí, mentre que la ministra de Política Territorial i portaveu de la Moncloa, Isabel Rodríguez, va qualificar d’“èxit” la trobada, Laura Vilagrà, consellera de Presidència, va manifestar que els acords assolits són “insuficients” i va reclamar més “concreció” en els seus compromisos a l’Executiu de Pedro Sánchez. En paral·lel, el vicepresident, Jordi Puigneró es va reunir amb Raquel Sánchez, ministra de Transport, i van pactar l’ampliació de l’aeroport del Prat, amb una inversió prevista de 1.700 milions d’euros (vegeu el desglossament).\nAixí les coses, segons va explicar Rodríguez, Estat i Generalitat van delimitar cinc eixos de treball i un calendari per intentar arribar a acords al setembre.\nEl primer s’emmarca en la reducció de la “conflictivitat” institucional. El segon se centra a culminar el traspàs en matèria de beques i ajuts per a l’estudi. El tercer, a examinar la viabilitat de transferir a Catalunya matèries com salvament marítim o alguns aspectes de la legislació laboral.\nEl quart, a valorar si Catalunya assumirà els serveis de viatgers de ferrocarril i rodalies sobre la xarxa d’Ample Ibèric. I el cinquè potenciarà la reactivació de la comissió mixta d’Assumptes Econòmics i Fiscals.\nAmb tot, Rodríguez va assegurar que cada mes hi haurà “almenys” una cita de treball i, en aquest sentit, va assenyalar la pròxima reunió de la taula de diàleg, agendada per al setembre.\nLa portaveu de la Moncloa, a més, va destacar que la comissió bilateral va ser un “èxit” i que es va desenvolupar en un clima “fructífer”. No obstant, Vilagrà va replicar que els acords assolits són “insuficients” i va exigir al Govern de Sánchez compromisos més “concrets”.\nAixí, va explicar que l’Estat ha admès que té pendents 56 traspassos a Catalunya i que s’ha acordat “prioritzar” la negociació amb Madrid per evitar els recursos per conflicte de competències davant del Constitucional.\nAl contrari, va lamentar que no s’hagi aconseguit un acord sobre la protecció del català en la futura llei de l’audiovisual “Volem abordar a fons aquesta qüestió perquè, a més, hi ha una invasió de competències”.\nPuigneró desafia Sánchez a “demostrar si creu” en l’autogovern arran del seu veto a l’autodeterminació\nProlongaran la tercera pista i construiran una terminal satèl·lit, creant 365.000 llocs de treball\nPer la seua part, Puigneró va afegir que la reunió de la comissió obre un “nou escenari”. “El president Sánchez ha dit que autodeterminació no, però autogovern sí. Amb aquests encontres, el Govern espanyol té l’oportunitat de demostrar si creu en l’autogovern”, va sentenciar. Igualment, va manifestar el “malestar” de la Generalitat davant de la negativa de la Moncloa de tractar els fons europeus en la cimera bilateral. Arran d’això, Catalunya va participar ahir mateix al costat de la resta d’autonomies en una conferència sectorial per abordar aquesta qüestió.\nDesprés de mesos de debat i de pronunciaments a favor i en contra, Estat i Generalitat van acordar ahir l’execució de l’ampliació de l’aeroport del Prat. Segons va manifestar Isabel Rodríguez, ministra de Política Territorial i portaveu de la Moncloa, aquesta millora a les instal·lacions del principal aeroport català passarà per prolongar la tercera pista i construir una terminal satèl·lit.\n“És una gran notícia perquè permetrà que el Prat es converteixi en un hub internacional”, va destacar. A més, va afegir que es generaran 83.000 llocs de treball directes, i fins a 365.000 comptant els indirectes.\nIgualment, va confiar a obtenir l’aval de la Unió Europea, malgrat que l’ampliació afectarà l’espai protegit de la Ricarda, inclòs a la Xarxa Natura 2000.\nAmb tot, l’objectiu és que l’aeroport del Prat sigui capaç d’acollir operacions de llarg radi, que millorin la connectivitat de Catalunya amb Amèrica i Àsia. També es preveu connectar-lo a través d’AVE amb els aeroports de Girona i de Reus. Les obres suposaran una inversió d’uns 1.700 milions d’euros. Per la seua part, el vicepresident, Jordi Puigneró, es va comprometre que l’ampliació del Prat tingui la “mínima afectació” sobre la Ricarda. “Vetllarem perquè l’impacte sigui al mínim possible i tingui la mínima afectació. Si pot ser, que tingui zero afectació”, va explicar, i va celebrar que Catalunya vagi a tenir un “aeroport intercontinental”.\nEn paral·lel, la Moncloa va aprofitar per anunciar una inversió de 1.600 milions d’euros a l’aeroport de Barajas, amb el qual pretén ampliar també les instal·lacions. Avui n’explicarà els detalls la ministra de Transport, Raquel Sánchez.


La Capella de Música de la Tossa fa 20 anys\nFundada el 2002, la Capella de Música de la Tossa celebra enguany el seu 20è aniversari\nLa formació, tot i que inicialment va centrar-se en el cant gregorià, va anar incorporant música religiosa i popular que els ha portat, en la seva trajectòria, a realitzar diverses produccions en àmbits i escenaris tan diversos com Camprodon, Lleida, Castelló d’Empúries, Montblanc i entre altres destinacions fins a Donostia, Burgos, Granada i Roma.\nPer conèixer els seus inicis parlem amb Frederic Prat, director i amb Pere Vives Florensa, president de l’associació Capella de música de la Tossa.\nLa fundació de la Capella va tenir un motiu molt concret…\nP i F – Es va fundar un petit grup per a enregistrar un disc de cant gregorià a Poblet amb alguns monjos. La gravació va donar lloc a la publicació del CD Venite, Exsultemus Domino -un dia en gregorià al llarg de l’any litúrgic- i el grup format per a la ocasió es va animar per continuar com a formació coral. I van entrar a formar part de la FECEC, en el grup de cant gregorià.\nI aquest nom tan concret, d’on va sorgir?\nP i F – Va semblar, per uns contactes que havíem tingut amb l’Ajuntament de Montbui, que es volia dinamitzar l’ermita romànica i entorn de la Tossa de Montbui com a objectiu cultural i que el nostre repertori gregorià encaixava en aquest projecte. La nostra participació en actes a la Tossa ha estat habitual i acostumem a participar en l’aplec del Roser que s’hi celebra cada any al mes de mai.\nUs considereu un grup d’amics que compartiu la passió per la música?\nP i F – Hem estat sempre un grup estable, d’uns 20 cantaires, i malgrat el parèntesi de la pandèmia mantenim l’activitat. Assagem habitualment els dijous de 9 a 11 del vespre i sí, podríem dir que són com una trobada d’amics, que ens agrada cantar i que fem pinya els uns amb els altres sense cap mena de tensió ni polèmica o rivalitat. Els nostres reptes són assolir una qualitat digna en un repertori ampli i assequible dins les especialitats que hem comentat.\nQuè és el que més destacaríeu d’aquests 20 anys de Capella?\nP i F – Les produccions més destacables on hem participat són el Glòria de Vivaldi i la Cantata num.IV de Bach, amb l’orfeó de Santa Coloma de Queralt i la cantata Pere Jazz Aquí amb la coral Noves Veus de Capellades i el cor la Lira de Viladecans. Destaca també quan vam organitzar la VIII trobada general de Cant Gregorià de la FECEC a Igualada l’octubre de 2019 i l’espectacle Gregorià De Ignoto Cantu.\n20 anys de trajectòria deixen petjada…\nP i F – Hem estat i som encara un grup molt unit. Al llarg d’aquests anys hem perdut alguns membres, els darrers Josep Xaubet per la covid-19 i Josep Reixachs fa pocs dies a causa d’un accident. També en el record tenim moments alegres i algunes anècdotes. Com quan en un concert Conesa es van fondre els ploms només començar el concert que vam poder salvar gràcies als coneixements elèctrics d’alguns cantaires. O quan un cantaire va perdre l’anell de casat en una piscina a Menorca, o bé els que van anar de tapes a Granada i varen arribar una hora més tard al lloc acordat amb la resta del cor…\nAquests 20 anys els celebrareu amb una obra feta especialment per l’ocasió…\nP i F – El primer acte per commemorar aquests 20 anys serà un concert de polifonia religiosa el diumenge 20 de febrer a les 6 de la tarda a la basílica de Santa maria d’Igualada, on cantarem peces des del segle XIII fins al segle XX.\nCertament per l’aniversari ens hem proposat un repte per la seva novetat i característiques: es tracta d’un musical que amb el títol Auca de la Capella de la Tossa, Òpera Coral en 10 quadres, desgrana la vida interna de la coral amb un caire humorístic sobre lletra i guió d’Isidre Prat i Música de Carles Prat. A banda seguirem els actes i els oficis que ja fem durant l’any.\nSerà un any força ple!\nP i F – De fet sí. Entorn del que serà l’any Ignasià preveiem algun concert de música gregoriana en espais del patrimoni històric del romànic, gòtic o barroc de les nostres contrades, probablement una missa gregoriana a la Tossa de Montbui que tenim pendent de concretar.\nLes activitats que durem a terme enguany s’incardinen també en el programa d’Igualada com a Capital Catalana de la Cultura i agraïm també des d’aquí el suport que hem rebut de l’Ajuntament d’Igualada en totes les nostres propostes i iniciatives.\nI mirant endavant?\nPi F – La nostra projecció de futur planteja primer acabar de superar la pandèmia per a poder viure una mica tranquils, i reprendre l’activitat habitual en bones condicions i sense mascaretes, però també som conscients de que cal renovar-se constantment i pensar en el futur a mitja termini, 3-5 anys. Hem de plantejar canvis i reptes nous per a no trobar-nos estancats.\nArticle anterior“En les darreres dues setmanes s’ha pacificat molt el trànsit al tram del radar de la C-244”\nPròxim articleDel tot recomanables, “Espai, Forma i Natura”, els gravats de Dolors Escala, a La Tossa de Montbui


Retiro | wondersalmon\nCap de setmana a los Mandriles\n7 Abril 2014 19 Abril 2014 / wondersalmon\t/ 1 comentari\nHem estat aquest cap de setmana a la capital de les Espanyes, on hem visitat poca cosa i bàsicament hem fet relacions socials i juerga… Ja teniem Madrid força vist així que ara tocava viure la nit. I ens ha sorprès molt gratament la vida de carrer que hi ha en aquesta ciutat, jo que pensava tant de la nostra Barcelona i la veritat en això fa pena… almenys si comparem… Tot és social, la gent parla amb tothom, els carrers van plens de gent tota l’estona…\nI nosaltres borratxos d’aquestes sensacions, no acostumats a tanta sociabilitat, borratxos de conèixer nova gent, dormint unes 2-3 hores diàries per a poder disfrutar intensament de tot. Vam retrobar-nos els amics, de discoteca, en un concert o davant un bocata de calamares. També vam passejar pel típic Madrid de los Austrias, pel Retiro aprofitant un fantàstic dia de sol de diumenge…\nEn resum, jo que sempre havia dit que no m’agradava Madrid vaig entendre perquè alguna gent d’allà al venir aquí enyora tant allò, si t’agrada la vida social, ajuntar diferetns tipus d’amis sense complexes, conèixer gent de forma sistemàtica, si ets un animal social vaja, el teu lloc és Madrid.\nL’indret més horrorós de MAdrid\nL’indret més bonic de Madrid\nRomantiscisme a flor de pell\nBocata calamares i panceta\nMhmhmh…celebrant els anys amb un bocata calamares al Ideal\nAl Retiro amb amics coneguts 😉\nDisfrutant del sol al Retiro


Altafulla acollirà una nova edició de la ruta gastronòmica més embruixada\nAltafulla acollirà una nova edició de la ruta més embruixada de tapes\nImatge dels restaurants participants de les jornades gastronòmiques.\nLes jornades tindran lloc del 29 de març fins al 14 d'abril\nActualitzada 26/03/2019 a les 19:05\nAltafulla celebrarà del 29 de març al 14 d'abril la quarta edició de la ruta gastronòmica La Xoixeta. Tapes Bruixes Altafulla. Un total de 20 restaurants oferiran una gran varietat de tapes inspirades en la bruixa més popular del municipi.\nEntre les tapes ofertades hi haurà 'el fruit del mal', gambetes en la seva salsa sobre llit de musselina de patata i llagostí cruixent de fruits secs; 'Poció del Pozo' i la coca de tinta de calamar amb crema, d’entre altres. Aquestes tindran un preu de 2,80 euros, que inclou tapa més quinto de cervesa.\nEls 20 restaurants i bars que hi participen són Voramar Cal Vitali, Maritime Beach Club, Hotel Yola El tiberi, La taberna del Quatre, La toque, Les bruixes, Solocomo, K la yaya, Gastrobar Faristol, Hotel Oreneta, El mercadet, La Violeta, La Terracita de Elena, El Pozo, El Bruixot, Ares Pastisseria, La taverna del mar, Altafulla Lounge, Ca l’Anna i el Samuel i el Bolero.\nEnguany, la jornada gastronòmica no coincidirà amb les vacances de Setmana Santa amb la finalitat de desestacionalitzar el turisme.\nEls participants de la ruta podran omplir un llibret amb el segell de cada establiment si es consumeix la tapa corresponent. Aquells que aconsegueixin omplir-lo tot podran anar a l’Oficina de Turisme de la plaça dels Vents, al barri marítim, i rebre l’últim segell. Rebran un petit obsequi i podran votar la tapa que més els ha agradat. La data límit per posar l’últim segell a l’oficina de Turisme serà el dia 25 d’abril fins a les 14:00h.\nTots els que acabin la ruta participaran en un sorteig de 10 lots del Grup Estrella DAMM. L’establiment de la tapa guanyadora rebrà un reconeixement recordatori de l’organització, que serà un quadre inspirat en la Xoixeta.\nComenta el contingut : Altafulla acollirà una nova edició de la ruta gastronòmica més embruixada


Portada » PC, 15è VOLUM. Entitats mèdiques » DR. JORGE PÉREZ-CALVO SOLER\nAmb la Medicina Natural podem obtenir més anys de vida amb més vida als anys.\nLa importància que actualment es dóna a la Medicina Natural i Biològica no és només el desig de trobar-se millor i de retornar a la naturalesa, sinó que també es fruit del prestigi i suport que va adquirint per part de la professió mèdica a molts països del món com a resultat del seu coneixement. Des de la dècada dels anys vuitanta, la Medicina Natural i Biològica s’ha difós notablement al nostre país així com les disciplines que porta associades. La majoria dels usuaris de les teràpies i medicines alternatives han confiat en elles perquè se sentien desenganyats amb la medicina ortodoxa o alopàtica. Una de les principals queixes dels beneficiaris de la Seguretat Social a Europa és el poc temps d’atenció que els brinda el metge. La societat moderna està patint una profunda deshumanització que també ha arrossegat a la medicina conduint molta gent a la necessitat de provar altres teràpies i tornar a les fonts de la medicina, que no són altres que la medicina natural, tradicional i humanitarista. L’Instituto de Medicina Natural y Biológica de Barcelona és un centre conduït pel Dr. Jorge Pérez-Calvo Soler, metge per la Universitat Autònoma de Barcelona i format a l’Hospital de la Vall d’Hebron de Barcelona. La seva trajectòria professional s’ha centrat en el camp de la investigació i praxis de medicines complementàries de la medicina ortodoxa. La seva trajectòria en aquest camp l’ha portat a desenvolupar un extensa experiència en medicina natural, medicina tradicional xinesa, acupuntura, dietoteràpia, medicina biològica (tractaments ‘anti-aging’ i de neteja arterial), ozonoteràpia, teràpia neural, medicina neurofocal, medicina macrobiòtica, homeopatia, homotoxicologia, auriculomedicina, nutrició ortomol·lecular, i medicina psicosomàtica, entre altres disciplines; i a integrar-les en els seus coneixements de medicina convencional. “Els metges necessitem tenir una curiositat constant per a poder integrar els màxims coneixements en benefici del pacient. En la meva modesta opinió, Medicina només n’hi ha una, i és la que cura i/o ajuda els pacients.”\nEl Dr. Perez-Calvo és l’autor del llibre Nutrición energética y salud. Bases para una alimentación con sentido (Ed. Grijalbo Mondadori), una obra de referència on es desprèn part del corpus bàsic de la tasca que desenvolupa diàriament sobre dietoteràpia y nutrició. El seu vessant docent l’ha portat a donar classes a la Universitat Ramon Llull, a la Fundació Bosch i Gimpera., i en d’altres centres de la UE. “A l’Estat espanyol hi ha molts metges interessats en la medicina natural però encara no hi ha unes vies de docència rigoroses. Els que exercim en aquest camp hem hagut de buscar bona part de la formació fora d’Espanya. Avui ja existeix un cos de professionals de la Medicina Natural i Biològica important.\nLes medicines complementàries o alternatives són per a moltes persones l’última possibilitat de trobar una solució a la seva malaltia: “Després que la medicina convencional els hagi diagnosticat una malaltia sense curació, vénen a nosaltres per sentir una darrera opinió. Els nostres tractaments potser no sempre els arribaran a curar però sí que els milloraran la qualitat de vida i, fins i tot, els la allargaran. Hi ha metges que si veuen que amb els nostres tractaments s’aconsegueixen millores, els accepten i els recomanen. Amb la medicina natural podem augmentar el nivell d’energia, millorar les funcions vitals (digestives, nervioses, metabòliques, etc.); podem augmentar o modular les defenses immunològiques i ajudar a regenerar l’organisme. Només això ajuda a qualsevol pacient. Coneixem l’eficàcia dels nostres tractaments en malalties que avui no tenen curació. L’Institut junt amb altres metges portem tractaments de malalties degeneratives que estan donant uns resultats molt bons i esperançadors.\nSi bé la societat espanyola i catalana encara esta descobrint els beneficis de la medicina natural, “en altres països europeus com França o Alemanya està amplament difosa. Fisiologicament és raonable que la gent busqui un tractament que sigui el màxim de respectuós amb la naturalesa de la persona.”\nEn aquest sentit, cada vegada hi ha més persones que opten per millorar la seva salut i adopten una postura preventiva. “La tendència social més nova en aquest camp és la d’optimitzar-se buscant al mateix temps un rejoveniment. El millor tractament en aquest sentit és aquell que realment transforma l’estètica externa a través de la regeneració i de la millora orgànica interna. Hi ha tractaments biològics de rejoveniment, els efectes dels quals són inqüestionables. La salut hauria de ser un atribut amb el qual es neix. Però amb una alimentació i un entorn tan degradat com el nostre, aquest atribut s’ha de conquerir diàriament. Aquí juga el seu paper la Medicina Natural i Biològica; per això un dels nostres lemes és : més anys de vida, més vida als anys.”\nLa Medicina Natural i, entre elles, la medicina tradicional xinesa i l’acupuntura –amb més de 3.000 anys d’antiguitat– s’han difós de forma espectacular per tot Occident. “Des de la Medicina Natural es cura, entre d’altres coses, amb l’alimentació i promovent hàbits de vida adequats. Un aliment té un conjunt de propietats que no sempre estem acostumats a percebre i que generen efectes que per la seva naturalesa es poden utilitzar a nivell terapèutic. Des de la Medicina Natural, un metge ha de saber entendre només per la constitució de la persona, la cara, l’estructura del cos, el color del pèl, la llengua, el pols, el to de veu… quin tipus de terreny biològic i energètic està tractant. Segons el tipus de malaltia que es diagnostica s’haurà de plantejar un tractament, personalitzat, o un altre.”\nLa societat actual comença a preocupar-se pels seus hàbits alimentaris, es qüestiona la qualitat dels aliments, es pregunta què fer davant d’un problema de salut de qualsevol tipus… La nutrició, l’alimentació i els hàbits de vida són tres temes bàsics de la vida diària que cada vegada generen més interès. Un camp especialment interessant és la medicina psicosomàtica. “Hi ha consultes que amb un bon consell i sabent fer que la persona s’expressi sobre allò que és important, pel que fa al seu problema, s’aconsegueixen millores importants. La ment està perfectament intricada amb el cos. Des de la Medicina Natural intentem que el pacient, al entendre les causes de la seva malaltia i comprendre com pot millorar-se: s’impliqui, es responsabilitzi i porti les regnes per a sortir-se’n”\nLa medicina natural i tradicional és bona i la medicina alopàtica també. S’ha de saber utilitzar cadascuna d’elles en cada cas. Tradicionalment la Medicina Natural ha estat part integrant de tota cultura humana. Potser el futur ens hauria de portar a la integració de la Medicina Ortodoxa i la Natural, un nou paradigma de la Ciència Mèdica on s’estigui més a prop de l’home que pateix, més humanista, on el pacient participi d’una forma activa en la seva curació i se’n responsabilitzi.\nPrevAnteriorSRA. SOR MARÍA DEL PILAR URRA GARRIZ, SR. JOSÉ MARÍA PEÑA SAEZ, DR. JOSÉ ANTONIO LARRAZ ROMEO\nSiguienteSR. JAVIER PERIS, SR. JORDI JULVE, DR. ANDRÉS FERNÁNDEZNext


Enviat per xfebrer el Dg, 19/01/2020 - 17:36\nAvui diumenge hem constatat que el vent pot provocar destrosses en el mobiliari urbà, però també a la natura i als nostres immobles. A Arenys de Mar, no hi estem gaire avesats i sempre que hi ha un temporal de vent ens ve de nou. Avui ha estat un d'aquests dies que et crida l'atenció i t'adones de quina manera la climatologia pot condicionar el dia. Els gats de casa han quedat ben esverats i sorpresos.\nLes notícies del temps ja ho varen preveure, però malgrat això sempre et sorprèn, i ara estem a l'expectativa de què passarà amb l'aigua i la neu els dos propers dies. Arribarà a nevar a cotes tan baixes que arribi fins i tot a la línia del mar? Parlen de 200 metres d'altitud, però...\nHaig de confessar que la neu m'agrada, encara que no he anat mai a esquiar. M'agradava quan la neu acostumava a caure lleugerament, en silenci i cobria la ciutat amb un mantell blanc, que et convidava a guaitar sense dir ni piu. Semblava que tot es paralitzés i quedés supeditat als flocs de neu escampats per terra i teulats.\nD'Arenys només en tinc una experiència a destacar, la de 1984, potser la darrera vegada que hi va nevar amb ganes i que ens va glaçar els tubs dels dipòsits de l'aigua, que els tenim a la intempèrie. Des de llavors ens hem quedat amb les ganes, més enllà d'alguna ocasió que hem arribat a veure flocs de neu voleiant, sense més conseqüències.\nAra, al captard el vent entra en calma i el cel es torna grisós. És quan diem: a muntanya això és neu. Però la temperatura no és prou baixa. Ja no fa el fred de la nostra adolescència i juventut.


En data 01/09/1998 es va realitzar PUBLIC.INTERP.RECURSO DE FECHA: 15/07/1998CONTRA CONCESION\nEn data 01/12/1998 es va realitzar PUBL.DESESTIM.RECURS.DE F.RES. 21/10/1998 (FECHA INTERPOSICION DEL RECURSO: 15/07/1998)\nEn data 13/07/1998 es va realitzar PAGO DE TITULO\nEn data 13/07/1998 es va realitzar PAGO DEL PRIMER QUINQUENIO\nInformació sobre la marca DIA DE LA TERRA BARCELONA amb el nombre M2076176\nLa marca DIA DE LA TERRA BARCELONA amb el nombre M2076176 va ser sol·licitada el 24/02/1997. Es tracta d'una marca a Espanya pel que aquest registre no ofereix protecció en la resta de països. La marca DIA DE LA TERRA BARCELONA amb el nombre M2076176 va ser sol·licitada per AYUNTAMENT DE BARCELONA mitjançant els serveis de Pedro Sugrañes Moliné.\nRenovació de la marca DIA DE LA TERRA BARCELONA amb el nombre M2076176\nÉs possible conèixer totes les marques sol·licitades per AYUNTAMENT DE BARCELONA, entre les quals es troba la marca DIA DE LA TERRA BARCELONA amb el nombre M2076176. Si es desitgen conèixer més marques sol·licitades per AYUNTAMENT DE BARCELONA clicar aquí.\nÉs possible conèixer totes les marques sol·licitades a través de PEDRO SUGRAÑES MOLINÉ entre les quals es troba la marca DIA DE LA TERRA BARCELONA amb el nombre M2076176. Si es desitgen conèixer més marques sol·licitades a través de PEDRO SUGRAÑES MOLINÉ clicar aquí.